CELEX: 32020D1240
Language: lt
Date: 1597968000000
Title: Komisijos sprendimas (ES) 2020/1240 2020 m. rugpjūčio 21 d. kuriuo Bulgarijai leidžiama pratęsti Europos Parlamento ir Tarybos Reglamento (ES) 2020/698 3 straipsnyje nurodytą laikotarpį (pranešta dokumentu Nr. C(2020) 5674) (Tekstas autentiškas tik anglų kalba)

1.9.2020   
               
               
                  LT
               
               
                  Europos Sąjungos oficialusis leidinys
               
               
                  L 284/7
               
            
         KOMISIJOS SPRENDIMAS (ES) 2020/1240
         2020 m. rugpjūčio 21 d.
         kuriuo Bulgarijai leidžiama pratęsti Europos Parlamento ir Tarybos Reglamento (ES) 2020/698 3 straipsnyje nurodytą laikotarpį
         
            
               (pranešta dokumentu Nr. C(2020) 5674)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. gegužės 25 d. Europos Parlamento ir Tarybos reglamentą (ES) 2020/698, kuriuo atsižvelgiant į COVID‐19 protrūkį nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo ir tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse (1), ypač į jo 3 straipsnio 3 dalį,
         kadangi:
         
                     (1)
                  
                  
                     Reglamento (ES) 2020/698 3 straipsnio 1 dalimi pratęsiamas vairuotojo pažymėjimų, kurie kitu atveju pagal tas nuostatas būtų pasibaigę galioti arba baigtų galioti laikotarpiu nuo 2020 m. vasario 1 d. iki 2020 m. rugpjūčio 31 d.;
                  
               
                     (2)
                  
                  
                     2020 m. liepos 14 d. raštu Bulgarija pateikė pagrįstą prašymą leisti keturiais mėnesiais pratęsti Reglamento (ES) 2020/698 3 straipsnio 1 dalyje nurodytą 2020 m. vasario 1 d. – 2020 m. rugpjūčio 31 d. laikotarpį. 2020 m. liepos 16 ir 20 d. Bulgarija pateikė prašymą pagrindžiančios papildomos informacijos;
                  
               
                     (3)
                  
                  
                     remiantis Bulgarijos pateikta informacija, tikėtina, kad vairuotojo pažymėjimų atnaujinimas Bulgarijoje bus neįmanomas iki 2020 m. gruodžio 31 d. dėl priemonių, kurių ji ėmėsi siekdama užkirsti kelią COVID-19 plitimui arba jį sustabdyti;
                  
               
                     (4)
                  
                  
                     taikant bendro pritaikymo prie naujų techninių standartų priemones, visi Bulgarijos asmens dokumentai, t. y. asmens tapatybės kortelės ir vairuotojo pažymėjimai, išskyrus profesinius vairuotojo pažymėjimus, 2010 m. buvo išduoti 10 metų laikotarpiui. Todėl visi šie dokumentai nustoja galioti 2020 m., o tai reiškia, kad milijonai asmens dokumentų, įskaitant vairuotojo pažymėjimus, turi būti atnaujinti 2020 m.;
                  
               
                     (5)
                  
                  
                     nepaprastosios padėties Bulgarijoje metu vairuotojo pažymėjimų atnaujinimas buvo laikinai nutrauktas. Dabar jis atnaujintas, tačiau dokumentų, kuriuos valdžios institucijos gali apdoroti per tam tikrą laikotarpį, skaičius yra mažesnis nei įprasta dėl atsargumo priemonių, kurių reikia imtis atsižvelgiant į epidemiologinę padėtį, visų pirma dėl saugaus atstumo taisyklių;
                  
               
                     (6)
                  
                  
                     šiomis aplinkybėmis už vairuotojo pažymėjimų išdavimą ir atnaujinimą atsakingos kompetentingos institucijos, atlikdamos savo pareigas, susiduria su dideliais praktiniais sunkumais;
                  
               
                     (7)
                  
                  
                     todėl Bulgarijai turėtų būti leista pratęsti Reglamento (ES) 2020/698 3 straipsnio 1 dalyje nurodytą 2020 m. vasario 1 d. – 2020 m. rugpjūčio 31 d. laikotarpį;
                  
               
                     (8)
                  
                  
                     Bulgarija sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Bulgarijai leidžiama Reglamento (ES) 2020/698 3 straipsnio 1 dalyje nurodytą 2020 m. vasario 1 d. – 2020 m. rugpjūčio 31 d. laikotarpį pratęsti keturiais mėnesiais.
         
         
            2 straipsnis
            Šis sprendimas skirtas Bulgarijos Respublikai.
         
         
            Priimta Briuselyje 2020 m. rugpjūčio 21 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 165, 2020 5 27, p. 10.